වෛරස් කාණ්ඩයක් නිසා මේ දිනවල රට පුරා පැතිරෙන ඇස් රෝගය හේතුවෙන් දිනකට රෝගීන් 85 ක් 100 ක් පමණ දෙනා ජාතික අක්ෂි රෝහලට පැමිණෙන බව රෝහලේ අධ්‍යක්ෂ වෛද්‍ය සිසිර ලියනගේ මහතා පවසයි.ඇඩිනෝ නමැති වෛරස් කාණ්ඩයක් මඟින් මේ රෝගය බෝ වීම සිදු වේ.විශේෂයෙන් රැකියා ස්ථාන හා පාසල් ළමයින් අතර බහුලව මේ ඇස් රෝගය පැතිරීමේ අවදානමක් පවතින බවත් රෝගය පැතිරීම වළක්වා ගැනීමට ඇතැම් විට ආයතන හා පාසල් වසා දැමීමට සිදු විය හැකි බවත් ඒ මහතා ප්‍රකාශ කළේය.කොල්ලුපිටිය පොලිසියේ නිලධාරින් 75ක් 85ක් පමණ දෙනාට එක් දිනකදී ඇස් රෝගය වැලඳී ඇති බවත් මෙලෙස ආයතන අතර මේ රෝගය පැතිරීම නිසා ආයතනවලට නිවාඩු දීමට සිදු විය හැකි බවත් හෙතෙම කීය.ඇස් රතු වීම, ඇස් වටා ඉදිමීම, කඳුළු හා කබ ගැලීම, ආලෝකය දෙස බැලීමට අපහසු වීම යනාදි රෝග ලක්ෂණ දින තුනකට වඩා පවතියි නම් වහාම වෛද්‍යවරයකු හමු වී ප්‍රතිකාර ලබාගන්නා ලෙස වෛද්‍ය සිසිර ලියනගේ මහතා ජනතාවට දැනුම් දෙයි.